作者:馬廷鸞
標題:沁園春
內容:楊柳依依，我生之辰，與公共之。嘆嫋娜章臺，歌翻輕吹，飄零灞岸，影弄斜暉。花萼樓深，靈和殿古，人自淒涼柳自垂。相逢處，記吾儂墜地，嘉定明時。何須夢得君知。便穩道人生七十稀。笑桓大將軍，枝條如此，陶潛處士，門巷歸兮。幾陣花飛，一池萍碎，又向先生把壽卮。年年好，祝東風萬樓，老翠雲齊。